এতদিন হা-হুতাশ ছিল। কিন্তু শেষ পর্যন্ত শীতের ‘ম্যাজিক’ দেখে আশ্বস্ত শহরবাসী। শুক্রবার শহরের সর্বনিম্ন তাপমাত্রা স্বাভাবিকের থেকে দু’ডিগ্রি নেমেছে শুধু তাই নয়, গত এক দশকে জানুয়ারিতে পারদ-পতনের নিরিখে এদিনের সর্বনিম্ন তাপমাত্রা ছিল পঞ্চম স্থানে! আলিপুর আবহাওয়া দফতর বলছে, সর্বনিম্ন তাপমাত্রা আরও একটু নামতে পারে।
আবহাওয়া দফতর সূত্রের খবর, এদিনের সর্বোচ্চ ও সর্বনিম্ন তাপমাত্রা উভয়ই স্বাভাবিকের থেকে নীচে ছিল। এদিনের সর্বোচ্চ তাপমাত্রা ছিল ২২.২ ডিগ্রি সেলসিয়াস, স্বাভাবিকের থেকে যা তিন ডিগ্রি কম। সর্বনিম্ন তাপমাত্রা ছিল ১১.১ ডিগ্রি সেলসিয়াস, স্বাভাবিকের থেকে যা দু’ডিগ্রি কম! গত ১০ বছরের তথ্য পর্যালোচনা করলে দেখা যাবে যে, এদিনের আগে মাত্র চারবার সর্বনিম্ন তাপমাত্রা এতটা নেমেছিল। ২০১৩ সালের ৯ জানুয়ারি শহরের সর্বনিম্ন তাপমাত্রা ছিল ৯ ডিগ্রি, ২০১১ সালের ১২ জানুয়ারির তাপমাত্রা ছিল ৯.৬ ডিগ্রি, ২০১২ সালের ১৫ জানুয়ারির তাপমাত্রা ছিল ১০ ডিগ্রি এবং ২০১০ সালের ১৮ জানুয়ারির তাপমাত্রা ছিল ১০.৯ ডিগ্রি।
ফলে এদিনের পারদ-পতনের ঘটনায় স্বাভাবিকভাবেই আবহবিদ মহলের একাংশে জল্পনা শুরু হয়েছে যে, দশকের ‘শীতলতম’ জানুয়ারির শিরোপা চলতি বছর পেতে পারে কিনা! পূর্বাভাস অবশ্য বলছে, তাপমাত্রা আরও একটু নামার সম্ভাবনা রয়েছে। তবে সেটা ৯ ডিগ্রি হবে কিনা, তা নিয়ে নিশ্চিতভাবে এখনই কিছু বলা সম্ভব নয়। আবহাওয়া দফতরের অধিকর্তা গণেশকুমার দাস বলেন, ‘‘তাপমাত্রা আরেকটু নামবে। ১০-১১ ডিগ্রি সেলসিয়াসের মধ্যে তাপমাত্রা ঘোরাফেরা করার সম্ভাবনা রয়েছে। এই তাপমাত্রা আগামী কয়েকদিন থাকবে।’’